**ΓΕΛ ΘΕΣΠΡΩΤΙΚΟΥ**

**Α’ και Β’ ΛΥΚΕΙΟΥ**

**ΜΑΘΗΜΑ:ΓΛΩΣΣΑ**

**Σημεία Στίξης (Όσα αποτελούν σχόλιο στα γραφόμενα)**

**Τα αποσιωπητικά ( … )**

Όταν είναι στην αρχή του κειμένου ή στο τέλος σημαίνει ότι το κείμενο αποτελεί απόσπασμα. Ως σχόλιο ο γράφων τα χρησιμοποιεί για να δηλώσει: α) κάποιο υπονοούμενο το οποίο πρέπει να συμπεράνει ο αναγνώστης, β) στιγμιαία παύση της ανάγνωσης πριν από ένα στοιχείο του μηνύματος στο οποίο πρέπει ο αναγνώστης να εστιάσει την προσοχή του,γ) συγκίνηση, ντροπή, δισταγμό, απειλή, προβληματισμό.

Συγκεκριμένα:

1. Για να αποσιωπήσουμε κάτι που δεν επιθυμούμε να αναφέρουμε (Υποψιάζομαι ότι κάτι κακό του συμβαίνει…)
2. Για να δηλώσουμε συγκίνηση, ειρωνεία, αμφισβήτηση, δισταγμό, απειλή (Ευχαριστώ πολύ για την υποδοχή…(συγκίνηση), Εύχομαι να μου λες την αλήθεια…(αμφισβήτηση), Καθίστε καλά, γιατί…(απειλή) κλπ)
3. Για να εγείρει προβληματισμό στον δέκτη (Όλο και πιο βαθύ το χάσμα των γενεών στην εποχή μας…)
4. Για να παραλείψουμε ομοειδείς όρους (Έχει συχνές επαφές με τα αδέλφια, τα ξαδέλφια της…Η οικογένεια είναι η κύρια προτεραιότητά της)

**Τα εισαγωγικά ( «…» )**

Ο πομπός χρησιμοποιεί εισαγωγικά, όταν:

1. Παραθέτει αυτούσια τα λόγια κάποιου άλλου (Ο Πλάτων είπε: « Ο άνθρωπος από τη φύση του είναι κοινωνικό ον»)
2. Αναφέρεται σε τίτλους βιβλίων, άρθρων, έργων, επωνυμίες εταιρειών, πλοίων κλπ
3. Επιλέγει να χρησιμοποιήσει μια λέξη ή φράση μεταφορικά («Θύελλα» αντιδράσεων προκάλεσαν οι δηλώσεις του Υπουργού Υγείας)
4. Καταφεύγει σε νεολογισμούς («Φοροπρωταθλήτρια» η Ελλάδα) .
5. Επιθυμεί να προσδώσει έναν τόνο ειρωνείας ( Ήταν και καλά «φίλος» του)
6. Επιθυμεί να δηλωθεί αμφισβήτηση/απόσταση από τα γραφόμενα (Το ίδιο το κράτος ξεπερνά συχνά τα όρια της «νόμιμης» βίας)
7. Χρησιμοποιεί ειδικό λεξιλόγιο και όρους
8. Χρησιμοποιεί στον λόγο του παροιμίες και ρητά
9. Επιθυμεί να εστιάσει την προσοχή του αναγνώστη σε μια λέξη ή φράση, έμφαση (Οι αγορές διακρίνονται σε «τοπικές» και «διεθνείς»)
10. Επιλέγει τη χρήση φράσεων σε παλαιότερη γλωσσική μορφή-αρχαία ή καθαρεύουσα («Από μηχανής θεός», η διάκριση «φαίνεσθαι-εῖναι»)

**Το ερωτηματικό ( ; )**

1. Διατυπώνει μια ευθεία ερώτηση.
2. Επιδιώκει να προσδώσει ερωτηματικό τόνο σε λέξη ή έκφραση που βρίσκεται στο τέλος της πρότασης (Σου έλειψα, ε;)
3. Διατυπώνει ρητορική ερώτηση (Είναι δυνατόν να είσαι άριστος μαθητής, αν δεν διαβάζεις;)
4. Εκφράζει προβληματισμό ή αποδοκιμασία (Πως θα εξελιχτεί η δημογραφική σύσταση της χώρας τα επόμενα χρόνια;)
5. Το ερωτηματικό μέσα σε παρένθεση εκφράζει ειρωνεία, αμφιβολία, δυσπιστία σε σχέση με όσα προηγούνται (Χάρη στη σύγχρονη τεχνική και στον εκδημοκρατισμό έχει διευρυνθεί(;) η ανθρώπινη ελευθερία)

**Το θαυμαστικό ( ! )**

Ο πομπός χρησιμοποιεί το θαυμαστικό, για να δηλώσει έντονες συναισθηματικές καταστάσεις, όπως έκπληξη, θαυμασμό, ενθουσιασμό, επιδοκιμασία, φόβο, λύπη, αποδοκιμασία, ειρωνεία, αμφισβήτηση, προτροπή:

1. Έντονα συναισθήματα (Θα σε τσακίσω!)
2. Απαίτηση ή προσταγή (Μη φωνάζεις!)
3. Έμφαση (Το πρόβλημα είναι κυρίως οικονομικό!)
4. Ειρωνεία ή σαρκασμό (Θύμωσε πολύ μαζί του και του τα είπε κομψά!)

**Η παρένθεση ( ( ) )**

Ο πομπός χρησιμοποιεί την παρένθεση για να:

1. Δώσει δευτερεύουσες πληροφορίες, διευκρινίσεις/επεξηγήσεις, παραδείγματα, ορισμούς εννοιών, όρων, μεταφράσεις όρων (Ο Έντουαρτ (Edward), παραπομπές, π.χ. (σελ.15), αρκτικόλεξα, π.χ. Υπουργείο Παιδείας και Πολιτισμού (ΥΠΠ), χρονολογίες, π.χ. (2017-2018), τηλεφωνικούς κώδικες πόλεων ή χωρών κ.ά.)
2. Σχολιάσει μια άποψη που προηγείται (Τα ανθρώπινα δικαιώματα (πότε με τη μια και πότε με την άλλη πρόφαση) έχουν επανειλημμένα (και κατάφωρα) παραβιαστεί)

**Μονή παύλα ( - )**

Η μονή παύλα χρησιμοποιείται, για να φανεί η αλλαγή του προσώπου σε διαλόγους (– Μη με τρομάζεις με τα λόγια σου! )

**Διπλή παύλα ( - - )**

Η διπλή παύλα χρησιμοποιείται, για να δοθεί έμφαση στα παρενθετικά στοιχεία που περικλείουν ( Ο μαύρος χρυσός –το πετρέλαιο– ακριβαίνει συνεχώς) .

Τα σχόλια αυτά είναι επεξηγηματικά ή συμπληρωματικά και θεωρούνται **αρκετά χρήσιμα**, ώστε να συμπεριλαμβάνονται στα γραφόμενα.

**Άνω και κάτω τελεία ( : )**

 Ο πομπός χρησιμοποιεί την άνω και κάτω τελεία:

1. Για να εισαγάγει έναν κατάλογο (οριζόντιο ή κάθετο).
2. Μετά από λέξεις που δείχνουν απαρίθμηση (τα εξής, ως ακολούθως)
3. Για να εισαγάγει επεξήγηση ή γενίκευση (Κόκκινο κρασί, κρυστάλλινα ποτήρια, απαλή μουσική: όλα ήταν έτοιμα για το δείπνο), (Η προπαγάνδα έχει ένα κοινό χαρακτηριστικό με την εξουσία: περιορίζει την ελευθερία αυτών στους οποίους απευθύνεται)
4. Για να παρουσιάσει ένα παράδειγμα.
5. Πριν από τον ευθύ λόγο που τίθεται σε εισαγωγικά (Ο Πλάτων είπε: « Ο άνθρωπος από τη φύση του είναι κοινωνικό ον»)
6. Για να προσδώσει έμφαση (Μετά την πολύωρη συνάντηση, ένα πράγμα τον κρατούσε όρθιο: ο καφές)

**Άσκηση**

Βάλτε τα κατάλληλα σημεία στίξης μέσα στις αγκύλες:

1. []Ο βιος και η πολιτεία του Αλέξη Ζορμπά[], το διάσημο έργο του Καζαντζάκη, έχει πολλά θεολογικά στοιχεία.
2. Πολλοί νέοι που είχαν μεταναστεύσει για οικονομικούς λόγους [] και πώς να έμεναν άλλωστε;[] αποφάσισαν να επιστρέψουν στην πατρίδα τους.
3. Οι άνθρωποι διακρίνονται σε αυτούς του [] φαίνεσθαι[] και σε αυτούς του [] εῖναι[].
4. Μην ξανανοίξεις το στόμα σου, γιατί[] (απειλή)
5. Η Διευθύντρια του σχολείου ανέλαβε την ευθύνη[] [] Υπαίτιος για τις καταλήψεις είμαι μόνο εγώ[].
6. Ωραία τα κατάφερες [] (ειρωνεία)
7. Η αεργία [] η εκούσια αποχή από την εργασία[] αποτελεί ένδειξη ραθυμίας.